สมคิด” สั่ง “ก.ล.ต.-ตลท.” ถกมาตรการรับมือหุ้นร่วง-ยันไม่ปิดซื้อขายเป็นกรณีพิเศษ
สมคิด" สั่ง “ก.ล.ต.-ตลท.” ถกมาตรการรับมือหุ้นร่วง-ยันไม่ปิดซื้อขายเป็นกรณีพิเศษ
13 มี.ค. 2563

นายสมคิด จาตุศรีพิทักษ์ รองนายกรัฐมนตรี กล่าวถึงภาพรวมตลาดหุ้นไทยที่ร่วงแรงในช่วงนี้ว่า ยืนยันว่าไม่มีการปิดซื้อขายตลาดหุ้นเป็นกรณีพิเศษนอกเหนือจากมาตรการที่มีอยู่ แต่ได้มอบหมายให้สำนักงานคณะกรรมการกำกับหลักทรัพย์ (ก.ล.ต.) และตลาดหลักทรัพย์แห่งประเทศไทย (ตลท.) หารือมาตรการต่าง ๆ เพื่อดูแลตลาดทุน
ทั้งนี้ ก.ล.ต.และ ตลท.จะศึกษาการหยุดยั้งพฤติกรรมชอร์ตเซล รวมถึงศึกษาสินเชื่อเพื่อชะลอฟอร์ซเซล เพื่อหยุดยั้งความร้อนแรงของตลาดหุ้น ส่วนการจัดตั้งกองทุนพยุงหุ้นนั้นคาดว่าจะเสนอนายกรัฐมนตรีในสัปดาห์หน้า พร้อมเล็งออกมาตรการกระตุ้นเศรษฐกิจและมาตรการลดผลกระทบโควิด-19 เพิ่มเติมทั้งรูปแบบใช้เงินและไม่ใช่เงิน
นายสมคิด กล่าวยอมรับว่า ไวรัสโควิด-19 ถือเป็นวิกฤติเศรษฐกิจโลกครั้งใหม่ และหนักกว่าวิกฤติต้มยำกุ้ง แต่เราไม่ประมาทเอาแค่ประคอง 4-6 เดือนนี้ผ่านไปให้ได้
อนึ่ง ดัชนีตลาดหุ้นไทยช่วงเช้าปิดที่ระดับ 1,103.96 จุด ลดลง 10.95 จุด หรือ 0.98% มูลค่าการซื้อขาย 7.4 หมื่นล้านบาท